Det flyder med affald og vasketøj i statsfængslet. Normalt er det de indsatte, der ordner den slags, men i øjeblikket strejker de. At få vasket tøj, få håndklæder og få rent sengetøj kan lige nu ikke lade sig gøre. - Fængslet har svært ved at levere det, siger fællestalsmand for de indsatte, Erik Revsbech til TV2/NORD. Ledelsen afviser, at de skal sørge for rengøringen og leveringen af rent sengetøj og håndklæder. I følge fængslet er det op til de strejkende selv at løse de opgaver. - De kan jo bare prøve at spørge over i vaskeriet om de kan få rent linned, siger vicefængselsinspektør Betty Steglich-Petersen til TV2/NORD. - Men jeg ved fra vaskeriet, at ingen har henvendt sig, fortsætter hun. Dialogen mellem de indsatte og ledelsen er ophørt. - Ledelsen er så arrogan,t at de siger, at de ikke forhandler med nogen, der strejker. Jeg troede det kun var terrorister man ikke forhandlede med. Man er nødt til at komme i dialog med folk for at få løst problemet, siger fællestalsmand for de indsatte, Erik Revsbech til TV2/NORD. - Der er ikke noget at gå i dialog om. For vi forhandler jo ikke med de indsatte om hvorvidt dørene skal være åbne eller lukkede, siger vicefængselsinspektør Betty Steglich-Petersen. Ingen ved hvornår strejken slutter, og Erik Revsbech har ikke travlt. - Ja, jeg skal være her i 6 måneder endnu, slutter han.

Referat:
De 161 indsatte på statsfængslet Kragskovhede strejker forsat. I følge de indsatte har ledelsen optrappet konflikten ved ikke længere at sørge for, at der bliver gjort rent i fængslet.